Det ny psykiatriske hospital i Aarhus risikerer at blive noget dyrere end den oprindelige pris på 2,2 milliarder kroner.

Få måneder før regionsrådsvalget bliver Region Midtjylland nu stævnet for et tre-cifret millionbeløb.

Der har været så meget rod med udbuddet, at et klagenævn har erklæret det ulovligt. Og det har fået ejendomsselskabet Bricks og entreprenøren Kemp & Lauritzen, der tabte udbuddet, til at stævne regionen.

Det er højest usædvanligt, vurderer kommunalforsker Roger Buch, der har fulgt projektet.

- Det er en fuldstændig unik sag, for man har aldrig tidligere set en sag i den her størrelsesorden, hvor man får besked om, at man ikke har overholdt udbudsreglerne, siger Roger Buch, der er forskningschef ved Danmarks Medie- og Journalisthøjskole.

Udbud var ulovligt

Kontrakten blev vundet af et konsortium med pensionsselskabet PKA i spidsen, hvilket sidste år medførte hård kritik.

Regionens formand Bent Hansen (S) blev kritiseret for at være inhabil i den politiske proces, fordi han både var formand for regionen, som udbød projektet, og formand for Pensionsselskabet PKA, som vandt udbuddet.

De skal slås i retten I 2014 indgik Region Midtjylland kontrakten efter udbud med to konsortier: De vandt kontrakten: PKA mfl.De tabte kontrakten: Bricks og Kemp & Lauritzen Kontrakten Værdi: 2,2 milliarder kronerHvad: Byggeri af nyt psykiatrisk hospital i Skejby og drift af bygningerne i 30 årRisskov: Byggegrunden for det nuværende Risskov psykiatriske hospital til en pris på 450-600 millioner kroner er forudbetaling fra regionen som led i kontrakten. Nyt hospital Hvornår: Skal stå færdig i slutningen af 2018Hvor: Skejby, nordlige AarhusBygges ved siden af nye supersygehus

Projektet er Danmarks største såkaldte offentlig-private partnerskab nogensinde. Som er en særlig omfattende form for udbud af offentlige byggerier.

Men det var ulovligt at regionen tildelte kontrakten til PKA's konsortium. Det har Klagenævnet for Udbud afgjort.

I udbudsmaterialet var der to sæt modstridende kriterier for, hvordan vinderen af kontrakten skulle findes. Men det er i strid med loven, for dermed er det ikke gennemskueligt, hvordan det bedste udbud bliver udvalgt.

- Regionen har ikke overholdt reglerne. Det har vi jo klart og tydeligt fået konstateret, at de ikke har, konkluderer Roger Buch.

Mega-kontrakt

Baggrunden for slagsmålet er, at det psykiatriske hospital i Risskov ifølge Region Midtjylland er utidssvarende. Derfor skal der bygges et nyt i Skejby.

Betalingen for det er 2,2 milliarder kroner, hvoraf en del af regionens betaling er grunden i Risskov og retten til at bygge lejligheder på grunden, som er omgivet af skov og ligger tæt ved vandet.

Bricks og Kemp & Lauritzen, som nu stævner Region Midtjylland, mener, at de burde have fået tildelt kontrakten. Og at de er gået glip af flere hundrede millioner.

- Det har været en ulovlig tildeling. Det var ikke i orden, at regionen, efter tilbuddene blev afgivet, lavede om på konkurrenceparametre, som ikke havde været oplyst forinden, mener Henrik Puggaard, der er advokat for ejendomsselskabet Bricks.

Det endelige krav afhænger af en uafhængig rapport om værdien af byggegrunden på det nuværende Risskov Psykiatriske hospital. Men det kan blive flere hundrede millioner kroner, det tabende konsortium forlanger i erstatning i byretten i Viborg.

- Mine klienter stævner regionen for at få fastlagt, at de skulle have haft kontrakten og dermed også den fortjeneste, de med rimelighed var berettiget til, mener Henrik Puggaard.

Region afviser krav

Næstformanden i Region Midtjylland Anders Kühnau (S) mener, at regionen trods det ulovlige udbud gav kontrakten til det bedste bud.